題習齋
作者：袁燮
朝代：宋

paragraphs: 寓形宇宙間，所至習乃成。
事以習故熟，藝以習故精。
嬰兒始匍匐，習之能自行。
南人初學沒，習慣如履平。
承蜩有餘巧，解牛新發硎。
是皆習熟故，見者爲之驚。
矧惟君子學，吾道深而宏。
欲窮聖賢域，精微故難明。
聖賢與愚鄙，何啻莛與楹。
愚夫墮惡習，自蹈谷與坑。
善惡分舜跖，毫釐當細評。
莫將朱奪紫，無使渭濁涇。
根源見端的，履踐嚴度程。
容貌必齊莊，坐立無倚傾。
視聽一於禮，言語純于誠。
百行孝爲本，戰戰如奉盈。
操行潔冰玉，宇量涵滄溟。
經德豈干祿，爲善非近名。
方其學習初，是非交戰爭。
見義勇必爲，有過時自抨。
造次必致察，思慮防始萌。
惡念痛掃除，用力如用兵。
善端謹護持，保己如保城。
新功生者熟，舊習熟處生。
一心湛不撓，四體明且清。
平居寡悔尤，處困心亦亨。
誰知人寰中，有此天爵榮。
嗟予資淺薄，役于蕞爾形。
主宰未純一，氣血時縱橫。
歲月不我與，循省敢遑寧。
以習名其齋，爲我座右銘。